作者:陳人傑
標題:沁園春
內容:世路如秋，萬里蕭條，君何所之。想鱸鄉煙水，尚堪垂釣，虎丘泉石，儘可題詩。橙弄霜黃，蘆飄雪白，何處西風無酒旗。經行地，有會心之事，好吐胸奇。一邱封了要離。問世上男兒今有誰。但一尊相屬，居然感慨，扁舟獨往，可是嶔崎。齊邸歌魚，揚州跨鶴，風味淺深君自知。匆匆去，算梅邊春動，又是歸期。